**Forslag til endringer i kringkastingsloven**

I lov av 4. desember 1992 nr. 127 om kringkasting og audiovisuelle bestillingstjenester gjøres følgende endringer:

**Ny § 4-6 skal lyde:**

***§ 4-6 Pålegg om å hindre eller vanskeliggjøre tilgang til ulovlig markedsføring av pengespill mv.***

*Medietilsynet kan gi pålegg om å hindre eller vanskeliggjøre tilgangen til markedsføring i fjernsyn eller audiovisuelle bestillingstjenester som er i strid med pengespilloven § 2, lotteriloven § 11 eller forskrift om totalisatorspill § 1. Slikt pålegg kan ilegges overfor den som eier eller disponerer nett som formidler fjernsyn eller audiovisuelle bestillingstjenester der markedsføring som nevnt i forrige punktum inngår. Medietilsynet skal i vedtaket nærmere angi hvilken markedsføring som omfattes av pålegget, og hvilke fjernsynskanaler eller audiovisuelle bestillingstjenester pålegget gjelder.*

*Før pålegg etter første ledd ilegges, skal Medietilsynet innhente en rådgivende uttalelse fra Lotteritilsynet. I uttalelsen skal Lotteritilsynet vurdere om nærmere angitt markedsføring som formidles i fjernsyn eller audiovisuelle bestillingstjenester er i strid med bestemmelsene som er nevnt i første ledd.*

*Kongen kan i forskrift gi nærmere regler om pålegg etter første ledd, herunder om saksbehandling.*